शिक्षा के बाद भी युवा बेरोजगारी की समस्या से मानसिक तनाव में
आष्टा | आज के समय में युवाओं के सामने सबसे बड़ी समस्या उचित रोजगार प्राप्त करना है। विद्यार्थी संपूर्ण शिक्षा के बाद भी बेरोजगारी के कारण मानसिक तनाव से ग्रस्त हैं। इसके पीछे मुख्य कारण विद्यार्थियों में कौशलता की कमी है। आज का युवा किताबी ज्ञान तो अर्जित कर रहा पर उसमें कौशल विकास की कमी होना ही रोजगार की संभावनाओं को प्राप्त करने में रुकावट है।
यह बात शहीद भगतसिंह आजाद स्मृति महाविद्यालय में रोजगार मार्गदर्शन प्रकोष्ठ द्वारा आयोजित व्याख्यान माला में उद्यमिता विषय विशेषज्ञ हीना बैरागी ने कहीं। सुश्री बैरागी ने कहा कि वर्तमान समय कौशल विकास का समय है। इसके बिना आप लोग उचित रोजगार नहीं प्राप्त कर सकते हैं।
सभी रोजगार प्राप्त उन लोगों को अपने संस्थान के लिए चयन में प्राथमिकता देते हैं जो किसी विशेष कार्य को करने में कुशल हों। हमें सिर्फ शासकीय नौकरियों के आगे ही नहीं दौड़ना चाहिए बल्कि अन्य क्षेत्रों में भी विकल्प तलाशना चाहिए। इसके लिए उद्यमिता कौशल विकास पर ध्यान जरूरी है। कार्यक्रम में रोजगार मार्गदर्शन प्रभारी डॉ.एसआई अजीज, डॉ. दीपेश पाठक सहित बड़ी संख्या में छात्र-छात्राएं मौजूद थीं।
hin_Deva hin_Deva hin_Deva hin_Deva